CELEX: 32018D0818
Language: el
Date: 2018-05-28 00:00:00
Title: Εκτελεστική απόφαση (ΕΕ) 2018/818 του Συμβουλίου, της 28ης Μαΐου 2018, για την επιβολή προστίμου στην Αυστρία για την παραποίηση στοιχείων για το χρέος στο ομόσπονδο κράτος του Σάλτσμπουργκ

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 137/23
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/818 ΤΟΥ ΣΥΜΒΟΥΛΊΟΥ
   της 28ης Μαΐου 2018
   για την επιβολή προστίμου στην Αυστρία για την παραποίηση στοιχείων για το χρέος στο ομόσπονδο κράτος του Σάλτσμπουργκ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την αποτελεσματική επιβολή της δημοσιονομικής εποπτείας στη ζώνη του ευρώ (1), και ιδίως το άρθρο 8 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 126 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ) ορίζει ότι τα κράτη μέλη αποφεύγουν τα υπερβολικά δημοσιονομικά ελλείμματα.
            
         
               (2)
            
            
               Τα στοιχεία για το δημόσιο έλλειμμα και το δημόσιο χρέος τα οποία πρέπει να λαμβάνονται υπόψη για την εφαρμογή των άρθρων 121 και 126 ΣΛΕΕ και για την εφαρμογή του πρωτοκόλλου αριθ. 12 σχετικά με τη διαδικασία του υπερβολικού ελλείμματος, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ είναι στοιχεία ουσιαστικής σημασίας για τον συντονισμό της οικονομικής πολιτικής στην Ένωση.
            
         
               (3)
            
            
               Για να ενισχυθεί η επιβολή της δημοσιονομικής εποπτείας στη ζώνη του ευρώ και να αποτραπεί η παραποίηση των στοιχείων του δημόσιου ελλείμματος και του χρέους από πρόθεση ή από βαρεία αμέλεια, το Συμβούλιο, ενεργώντας βάσει σύστασης της Επιτροπής, μπορεί να αποφασίσει να επιβάλει πρόστιμο στο υπαίτιο κράτος μέλος.
            
         
               (4)
            
            
               Στις 3 Μαΐου 2016 η Επιτροπή κίνησε έρευνα σχετικά με την παραποίηση στατιστικών στοιχείων στην Αυστρία, όπως προβλέπεται στον κανονισμό (ΕΕ) αριθ. 1173/2011. Τα προκαταρκτικά πορίσματα της έρευνας διαβιβάστηκαν στις 20 Δεκεμβρίου 2016 στην Αυστρία, η οποία κλήθηκε να υποβάλει τις παρατηρήσεις της, όπως απαιτείται από την κατ' εξουσιοδότηση απόφαση 2012/678/ΕΕ της Επιτροπής (2). Η Αυστρία υπέβαλε τις γραπτές παρατηρήσεις της επί των προκαταρκτικών πορισμάτων στις 25 Ιανουαρίου 2017.
            
         
               (5)
            
            
               Στις 22 Φεβρουαρίου 2017 η Επιτροπή εξέδωσε έκθεση για την έρευνα που διεξήγαγε σχετικά με την παραποίηση στατιστικών στοιχείων στην Αυστρία, όπως προβλέπεται στον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την αποτελεσματική επιβολή της δημοσιονομικής εποπτείας στη ζώνη του ευρώ, λαμβάνοντας υπόψη της τις παρατηρήσεις της Αυστρίας.
            
         
               (6)
            
            
               Στην έκθεσή της, η Επιτροπή καταλήγει στο συμπέρασμα ότι το περιφερειακό Ελεγκτικό Συνέδριο (Landesrechnungshof – «LRH»), η υπηρεσία της κυβέρνησης του ομόσπονδου κράτους του Σάλτσμπουργκ (Amt der Salzburger Landesregierung) και η κυβέρνηση του ομόσπονδου κράτους του Σάλτσμπουργκ (Salzburger Landesregierung), δηλαδή φορείς που ανήκουν στην ευρύτερη δημόσια διοίκηση της Αυστρίας, παρέλειψαν, από βαρεία αμέλεια, να διασφαλίσουν την ύπαρξη κατάλληλων ελέγχων του τρόπου κατάρτισης των στοιχείων και διαδικασιών αναφοράς. Για τον λόγο αυτό, οι εν λόγω φορείς διευκόλυναν την εκ μέρους της Μονάδας Προϋπολογισμού της Υπηρεσίας της Κυβέρνησης του ομόσπονδου κράτους του Σάλτσμπουργκ παρουσίαση ανακριβών στοιχείων και απόκρυψη οικονομικών συναλλαγών. Το γεγονός αυτό είχε ως αποτέλεσμα την υποβολή στην Eurostat, το 2012 και το 2013, δηλαδή μετά την έναρξη ισχύος του κανονισμού (ΕΕ) αριθ. 1173/2011, ανακριβών στοιχείων σχετικά με το χρέος της Αυστρίας για τα έτη 2008-2012. Επιπλέον, η Επιτροπή καταλήγει στο συμπέρασμα ότι η αυστριακή στατιστική υπηρεσία (Statistik Austria -STAT) είχε επίγνωση του ενδεχόμενου ανακριβούς παρουσίασης των λογαριασμών του ομόσπονδου κράτους του Σάλτσμπουργκ από τις 6 Δεκεμβρίου 2012 το αργότερο, αλλά ότι ενημέρωσε για αυτό το γεγονός την Επιτροπή (Eurostat) μόλις στις 10 Οκτωβρίου 2013.
            
         
               (7)
            
            
               Το ύψος του προστίμου δεν μπορεί να υπερβαίνει το 0,2 % του ακαθάριστου εγχώριου προϊόντος της Αυστρίας το 2015.
            
         
               (8)
            
            
               Το ποσό αναφοράς του προστίμου που θα επιβληθεί ισούται με το 5 % της ευρύτερης επίπτωσης της ανακριβούς παρουσίασης των στοιχείων για το δημόσιο χρέος της Αυστρίας για τα σχετικά έτη που αφορά η κοινοποίηση στο πλαίσιο της διαδικασίας υπερβολικού ελλείμματος (ΔΥΕ). Η αναθεώρηση του χρέους που δηλώθηκε από την Αυστρία με την κοινοποίηση ΔΥΕ του Απριλίου του 2014 ανήλθε σε 1 192 εκατομμύρια EUR. Ως εκ τούτου, το ποσό αναφοράς του προστίμου θα πρέπει να ορισθεί στα 59,6 εκατομμύρια EUR.
            
         
               (9)
            
            
               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο δ) της κατ' εξουσιοδότηση απόφασης 2012/678/ΕΕ, η Επιτροπή καταλήγει στην έκθεση της στο συμπέρασμα ότι οι σχετικές ενέργειες του κράτους μέλους στις οποίες μπορεί να βασιστεί η επιβολή προστίμου είναι αυτές που έλαβαν χώρα κατά την περίοδο από τις 13 Δεκεμβρίου 2011, όταν τέθηκε σε ισχύ ο κανονισμός (ΕΕ) αριθ. 1173/2011, έως την έναρξη της έρευνας. Περαιτέρω, η έκθεση της Επιτροπής καταλήγει στο συμπέρασμα ότι η τελευταία κοινοποίηση στην οποία σημειώθηκε η σχετική παρουσίαση ανακριβών στοιχείων ήταν η κοινοποίηση ΔΥΕ του Οκτωβρίου του 2013, η οποία κάλυπτε τα έτη 2009 έως 2012. Οι παρουσιάσεις ανακριβών στοιχείων για τα έτη 2011 και 2012, όπως περιέχονται στις κοινοποιήσεις ΔΥΕ του 2012 και του 2013, αντιστοίχως, έχουν σημασία στο πλαίσιο του εν λόγω κανονισμού καθώς δικαιολογούν αύξηση του ποσού του προστίμου.
            
         
               (10)
            
            
               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο α) της κατ' εξουσιοδότηση απόφασης 2012/678/ΕΕ, η Επιτροπή κατέληξε στην έκθεσή της στο συμπέρασμα ότι η παρουσίαση ανακριβών στοιχείων δεν είχε σημαντικό αντίκτυπο στη λειτουργία της ενισχυμένης οικονομικής διακυβέρνησης της Ένωσης, λόγω του περιορισμένου αντικτύπου της στο χρέος της Αυστρίας συνολικά. Τα στοιχεία αυτά δικαιολογούν μείωση του ποσού του προστίμου.
            
         
               (11)
            
            
               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο β) της κατ' εξουσιοδότηση απόφασης 2012/678/ΕΕ, η Επιτροπή κατέληξε στην έκθεσή της ότι η παρουσίαση ανακριβών στοιχείων οφειλόταν σε βαρεία αμέλεια. Η Επιτροπή δεν κατέληξε στην έκθεση της στο συμπέρασμα ότι η παρουσίαση ανακριβών στοιχείων έγινε εκ προθέσεως στο πλαίσιο ΔΥΕ. Στο πλαίσιο αυτό, δεν θα πρέπει να γίνει καμία διαφοροποίηση του ποσού του προστίμου.
            
         
               (12)
            
            
               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο γ) της κατ' εξουσιοδότηση απόφασης 2012/678/ΕΕ, η Επιτροπή κατέληξε στην έκθεσή της στο συμπέρασμα ότι η παρουσίαση ανακριβών στοιχείων διευκολύνθηκε από το γεγονός ότι τρεις φορείς της ευρύτερης δημόσιας διοίκησης της Αυστρίας παρέλειψαν, από βαρεία αμέλεια, να διασφαλίσουν την ύπαρξη κατάλληλων ελέγχων του τρόπου κατάρτισης των στοιχείων και διαδικασιών αναφοράς. Εντούτοις, η Επιτροπή δεν θεωρεί ότι επρόκειτο για συντονισμένη δράση εκ μέρους των φορέων αυτών. Τα στοιχεία αυτά δικαιολογούν μείωση του ποσού του προστίμου.
            
         
               (13)
            
            
               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο ε) της κατ' εξουσιοδότηση απόφασης 2012/678/ΕΕ, η Επιτροπή κατέληξε στην έκθεσή της στο συμπέρασμα ότι η STAT και όλοι οι εμπλεκόμενοι φορείς επέδειξαν υψηλό βαθμό συνεργασίας κατά τη διάρκεια της έρευνας. Το στοιχείο αυτό θα δικαιολογούσε κανονικά μείωση του ποσού του προστίμου. Εντούτοις, επιβεβαιώθηκε ότι η STAT, βάσει της αρχής της δέουσας επιμέλειας, θα μπορούσε και θα έπρεπε να έχει αναλάβει πιο άμεσο και πιο προδραστικό ρόλο στην ενημέρωση της Επιτροπής (Eurostat) ότι είχε λάβει χώρα παρουσίαση ανακριβών στοιχείων στους λογαριασμούς του ομόσπονδου κράτους του Σάλτσμπουργκ. Το στοιχείο αυτό θα δικαιολογούσε κανονικά αύξηση του ποσού του προστίμου. Ωστόσο, το συμπέρασμα αυτό θα πρέπει να αναγνωστεί υπό το πρίσμα των ιδιαίτερα πολύπλοκων πραγματικών συνθηκών που οδήγησαν στην υποβολή ανακριβών στοιχείων, σχετικά με ζημίες από χρηματοοικονομικά παράγωγα και τις συναφείς τεχνικές δυσκολίες που αφορούν την κατανόηση και την επεξεργασία τους και που πρέπει να ληφθούν υπόψη κατά την αξιολόγηση του βαθμού επιμέλειας που επέδειξαν οι αρχές του συγκεκριμένου κράτους μέλους. Λαμβάνοντας υπόψη συνδυαστικά τα στοιχεία που δικαιολογούν μείωση —τον υψηλό βαθμό συνεργασίας που επεδείχθη κατά τη διάρκεια της έρευνας καθώς και τις δυσχέρειες που απορρέουν από τις ιδιαίτερα πολύπλοκες συνθήκες— σε σύγκριση με τα στοιχεία που δικαιολογούν αύξηση, θα πρέπει εντέλει να επιβληθεί κάποια μείωση του ποσού του προστίμου.
            
         
               (14)
            
            
               Η Επιτροπή προτείνει να οριστεί το πρόστιμο που πρέπει να επιβληθεί στην Αυστρία στα 29,8 εκατομμύρια EUR. Βάσει αυτών των περιστάσεων, το πρόστιμο θα πρέπει να οριστεί στα 26,82 εκατομμύρια EUR,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιβάλλεται στην Αυστρία πρόστιμο 26,82 εκατομμυρίων EUR για την παρουσίαση ανακριβών στοιχείων του δημόσιου χρέους λόγω βαρείας αμέλειας τριών δημόσιων φορέων, όπως εξηγείται στην έκθεση της Ευρωπαϊκής Επιτροπής με θέμα την έρευνα σχετικά με την παραποίηση στατιστικών στοιχείων στην Αυστρία, όπως προβλέπεται στον κανονισμό (ΕΕ) αριθ. 1173/2011.
   Άρθρο 2
   H παρούσα απόφαση απευθύνεται στη Δημοκρατία της Αυστρίας.
   
      Βρυξέλλες, 28 Μαΐου 2018.
      
         
            Για το Συμβούλιο
         
         
            Ο Πρόεδρος
         
         E. KARANIKOLOV
      
   
   
      (1)  ΕΕ L 306 της 23.11.2011, σ. 1.
   
      (2)  Κατ' εξουσιοδότηση απόφαση 2012/678/ΕΕ της Επιτροπής, της 29ης Ιουνίου 2012, σχετικά με τις έρευνες και τα πρόστιμα για την παραποίηση στατιστικών στοιχείων, που αναφέρονται στον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου για την αποτελεσματική επιβολή της δημοσιονομικής εποπτείας στη ζώνη του ευρώ (ΕΕ L 306, 6.11.2012, σ. 21).